**Busscar Õnibus**, tidligere **Carrocerias Nielson**, var en bussprodusent hjemmehørende i Joinville i det sørlige Brasil. Busscar forsøkte på begynnelsen av 2000-tallet å komme inn på det europeiske markedet gjennom et samarbeid med norske Vest Karosseri, men endte opp med å kun få levert tre turbusser og tolv minibusser til norske kunder. I 2012 gikk selskapet konkurs.

Historie
--------

17. september 1946 startet de svenskættede brødrene Augusto Bruno og Eugênio Nielson et snekkerverksted i Joinville i den brasilianske delstaten Santa Catarina. De første årene produserte man blant annet møbler, vindusrammer, og etter et år gjorde man den første ombyggingen av et busskarosseri. I 1949 ble det første busskarosseriet i tre bygget.

Selskapet tok etter hvert navnet *Carrocerias Nielson*, men i 1990 endret det navn til *Busscar Õnibus*, og lanserte etter hvert flere modeller med "Buss" i navnet. Etter hvert utvidet selskapet med produksjonssteder også i Colombia, Cuba og Mexico.

27. september 2012 ble Busscar slått konkurs på grunn av langvarige følger etter finanskrisen fra 2007.

### Vest-Busscar

Busscar ønsket å komme inn på det europeiske markedet og opprettet 19. februar 2001 et fellesforetak sammen med Vest Karosseri i Stryn under navnet *Vest-Busscar AS*. Fellesforetaket var eid 65 % av Vest og 35 % av Busscar. Planen var å selge Busscars produkter over hele Europa under navnet Vest-Busscar, der halvferdige busskarosserier skulle sendes fra Brasil for montering på europeiskbygde chassis i Europa. Man vurderte å benytte de tidligere lokalene til Arna Busser i Bergen hvor Vest nå bygde minibusser til dette, men i stedet overtok man i februar 2002 den tidligere bussfabrikken til DAB i Silkeborg i Danmark fra Scania, med mål om å starte produksjonen der i august 2002. Dessverre falt dette sammen med finanskrisen i Sør-Amerika i 2002, og på grunn av de økonomisk vanskelighetene dette medførte kom eksporten av karosserier fra Brasil aldri igang, som også medførte at fabrikken i Silkeborg ble slått konkurs i februar 2003. Busscar solgte seg ut av samarbeidet med Vest i 2006.

Kun tre turbusser av modellen *Vissta Buss HI*, bygget på chassis fra Scania og Mercedes-Benz, og tolv minibusser av modellen *Micruss* bygget på Mercedes-Benz Vario ble levert, alle solgt til kunder i Norge.

Referanser
----------

1. 1 2  «Description» **(engelsk)**. Busscar. Arkivert fra originalen 1. mars 2012.
2. ↑  «Companys» **(engelsk)**. Busscar. Arkivert fra originalen 3. juli 2012.
3. ↑  «Juiz decreta a falência da Busscar Ônibus em Joinville» **(portugisisk)**. ANotícia. 27. september 2012. Besøkt 6. august 2016.
4. ↑  «Balanco 2001» [Årsrapport 2001] (PDF) **(portugisisk)**. Busscar. 24. april 2002. Arkivert fra originalen (PDF) 20. mai 2003.
5. ↑  «Vest i Stryn alene i Norge – men gode busser med brasilianerne». *Bilbransjen*. Norges Bilbransjeforbund (9). 2001. Arkivert fra originalen 4. september 2002.
6. ↑  «Vest-Busscar kjøper Scanias bussfabrikk i Silkeborg». Vest-Busscar. 21. desember 2001. Arkivert fra originalen 1. juli 2002.
7. ↑  «Vest-Busscar Silkeborg har varslet kollektive avskedigelser» **(dansk)**. Vest-Busscar. 6. februar 2002. Arkivert fra originalen 1. juli 2002.
8. ↑  «Bussfabrikken Vest-Busscar Silkeborg A/S vurderer videre drift». Vest-Busscar. 29. januar 2003. Arkivert fra originalen 18. august 2003.
9. ↑  «Vest-Busscar Silkeborg A/S går til konkursbegjæring». Vest-Busscar. 13. februar 2003. Arkivert fra originalen 19. april 2003.
10. ↑  «Bussbasen» Rutebilhistorisk Forening.

  


|  |  |
| --- | --- |
| Oppslagsverk/autoritetsdata | VIAF **·** LCCN
 |